മീന്കുട്ട തട്ടിത്തെറിപ്പിച്ച അതേ സ്ഥലത്തുതന്നെ കച്ചവടം തുടരും പിന്മാറാന് ഉദ്ദേശിച്ചിട്ടില്ലെന്ന് അല്ഫോണ്സ തിരുവനന്തപുരം : മീന്കുട്ട തട്ടിത്തെറിപ്പിച്ച അതേ സ്ഥലത്തുതന്നെ വീണ്ടും കച്ചവടം ചെയ്യുമെന്ന് ആറ്റിങ്ങല് സ്വദേശിനി അല്ഫോണ്സ. നഗരസഭാ ജീവനക്കാരുടെ മര്ദ്ദനത്തില് കൈയ്ക്കും മുതുകിനും പരിക്കേറ്റു. എങ്കിലും പിന്മാറാന് ഉദ്ദേശിച്ചിട്ടില്ലെന്നും അവര് പറഞ്ഞു. സംഭവത്തിന്റെ ആഘാതം ഇനിയും വിട്ടുമാറിയിട്ടില്ല. ഓര്മ്മവെച്ച കാലം മുതല് മീന് വിറ്റിരുന്നത് അവനവന്ചേരി കവലയിലാണ്. ഇവിടെ തന്നെ വീണ്ടും മീന് വില്ക്കും. ലോക്ഡൗണും, ട്രോളിംഗ് നിരോധനവും ജീവിതം ദുസ്സഹമാക്കി. ഈ കാലത്തും ഒരു വിധമാണ് പിടിച്ചു നിന്നതെന്നും അല്ഫോണ്സ വ്യക്തമാക്കി. കഴിഞ്ഞ ആഴ്ചയായിരുന്നു അല്ഫോണ്സയുടെ മീന്കച്ചവടം നഗരസഭാ അധികൃതര് തടസ്സപ്പെടുത്തിയത്. ലോക്ഡൗണ് ലംഘിച്ചുവെന്ന് ആരോപിച്ചായിരുന്നു നടപടി. നിയന്ത്രണങ്ങള് ലംഘിച്ചെന്ന പേരില് മീന്കുട്ട വലിച്ചെറിഞ്ഞ ജീവനക്കാര് അല്ഫോണ്സയെ കയ്യേറ്റം ചെയ്യുകയായിരുന്നു.